runetrust/blame-folketinget-dk huggingface dataset:
Helle Bonnesen (KF), 2024-11-19:
En junidag i godt vejr var vi en række partier, som kunne stå frem og præsentere iværksætterpakken, og det var en god dag – en god dag for Danmark.
Hvis der er noget, der har optaget Det Konservative Folkeparti, er det bedre forhold for vores iværksættere.
Fremtidens arbejdspladser begynder med en iværksætter, og i Danmark er det faktisk nemt at starte en virksomhed.
Det er godt.
Men det er svært at overleve, og hvis vi kan gøre livet nemmere og få flere virksomheder til at vokse sig store, gør vi det gerne, og hvis vi kan få flere motiveret til at starte en virksomhed, gør vi det gerne.
L 71 handler om offentligt udbud af anparter og nedsættelse af minimumskrav til anpartsselskabernes selskabskapital.
Forslaget sætter helt specifikt fokus på ønsket om lavere kapitalkrav til nu 20.000 kr. samt muligheden for en finansieringsform, hvor virksomheder rejser kapital ved at sælge ejendele til offentligheden, for derved får mange små investorer mulighed for at investere i en virksomhed mod at få en andel af ejerskabet.
Så tror jeg, jeg undgik brugen af engelske ord.
Forslaget er netop en del af iværksætterpakken, hvori en række partier gik sammen om en lang række initiativer.
Vi var med, og derfor er vi naturligvis også positive over for forslaget her.
For fremtidens arbejdspladser begynder med en iværksætter, og Det Konservative Folkeparti støtter forslaget.
Mads Olsen (SF), 2024-11-19:
Norstat har på vegne af SMVdanmark undersøgt kendskabet til crowdfunding, som vi jo gør muligt med det her lovforslag i dag eller forbedrer muligheden for.
Det er jo fremragende, at vi gør det.
En større del af investeringskronerne kommer så til at gå til kvinder, som notorisk er underprioriterede i forhold til det her spørgsmål.
Det er mellem 15 og 20 pct. af erhvervsdrivende, der kender til det her, landet over, og der er jo ikke meget ved at vedtage en lov, som ikke bliver bredt udnyttet.
Så hvad vil ministeren gøre for at sikre, at man udbreder kendskabet til den her crowdfundingplatform, på baggrund af at vi nu vedtager det her lovforslag?
Kim Edberg Andersen (DD), 2024-11-19:
Jeg har først lige en replik: Det er rart at høre en ordfører for Venstre gå op at sige, at der faktisk er steder, hvor vi kunne gøre tingene nemmere og vi kunne give folk mere frihed, og at så skal det nok gå alligevel, så det bliver dejligt, når Venstre igen kommer hjem, for jeg kan se, at tankerne i hvert fald er der.
Man kan sige, at der er én ting, der er helt sikkert med det her lovforslag, og det er, at der reelt er regler, vi har sat ned, og som har gjort det vanskeligt, fordi vi dobbelttjekker os selv.
Det har fanget det helt åbenlyse, som flere har været ved at sige, og det skal regeringen roses for i det her.
Her har de rent faktisk fundet i hvert fald en, og jeg håber, der kommer en hel række af lovforslag fremadrettet, hvor vi kan gøre det samme.
For i Danmarksdemokraterne kommer vi til at stemme for det her lovforslag, fordi lovforslaget overordnet set er en del af regeringens planer om at reducere antallet af offentligt ansatte ved at fjerne diverse opgaver.
I Danmarksdemokraterne bakker vi op om regeringens planer om at reducere antallet af offentligt ansatte, og selv om vi fra vores side dog er noget mere ambitiøse end regeringen, kan man sige, at vi da er kommet i gang.
Med lovforslaget effektiviserer man bl.a. det finansielle hvidvasktilsyn, fjerner dobbelttilsynet mellem Forbrugerombudsmanden og Finanstilsynet og fjerner anden unødvendig overimplementering.
Dermed bidrager lovforslaget til, at man fjerner administrative byrder for danske virksomheder, hvilket vi vel alle sammen bare må indrømme er til det positive.
Så tak til regeringen.
Så er vi i gang.
Lad os få mere af det.
Danmarksdemokraterne støtter forslaget.
Karin Liltorp (M), 2024-11-19:
Tak for det.
Jeg kunne ikke lade være med at studse over, at ordføreren nævnte, at Danmarksdemokraterne selvfølgelig er mere ambitiøse på området med hensyn til at reducere antallet af statsligt ansatte.
Jeg skal bare lige høre, hvordan det hænger sammen med, at Danmarksdemokraterne har foreslået, at vi skal i gang med at kulegrave alle dem, der har fået førtidspension i Danmark, altså hvordan det medvirker til ligesom at lette byrden for de statsligt ansatte.
Morten Bødskov (S), 2024-11-19:
Tak for det, formand, og tusind tak for bemærkningerne og opbakningen til lovforslaget.
Som det er blevet sagt et par gange heroppefra, følger lovforslaget jo op på regeringens forslag til finanslov for 2025, og det er jo ingen hemmelighed, at antallet af medarbejdere i staten er vokset over årene og også vokset for meget.
Det ønsker regeringen nu at ændre, så vi bruger pengene på det rigtige så at sige, altså skærer ned og fjerner unødvendig administration og unødvendigt bøvl.
Derfor bliver vi nødt til selvfølgelig også løbende at forholde os til alle opgaver og se, om alle opgaver nu også er nødvendige og tidssvarende, og om pengene f.eks. vil gøre mere gavn i den borgernære velfærd.
På Erhvervsministeriets område vil vi gennemføre en række ændringer.
Det handler grundlæggende om sund fornuft, og det handler om at se på, hvad der så at sige er virkelighedens behov.
Nej, det skal vi selvfølgelig ikke.
De kræfter kan bruges bedre andre steder.
Derfor foreslår vi f.eks. at ophæve den særlige enhed for håndhævelse og piratkopiering.
Enhedens opgave er at vejlede forbrugere og virksomheder i sager om piratkopiering, men virkeligheden viser, at der ikke har været et stort behov for eller stor efterspørgsel efter enhedens kompetencer.
Også på andre områder giver det mening at spare på ressourcerne.
F.eks. ser vi lige nu, at danske regler og nye EU-regler lægger sig lidt oveni hinanden for visse selskaber, når det kommer til ligestilling.
Flere kvinder i ledelse er vigtigt, ingen tvivl om det, men der kommer jo ikke dobbelt så meget ligestilling af, at virksomhederne rapporterer dobbelt om måltal og politikker for det underrepræsenterede køn i ledelsen.
Det vil vi nu ændre på.
Kravene er stadig de samme, men vi undgår unødigt bøvl og dobbeltarbejde, der kommer som følge af EU-lovgivningen.
Det her kommer også virksomhederne til gavn.
Generelt handler det her arbejde om, som det også har handlet om i mine kollegaers lignende lovforslag, at spørge sig selv en gang imellem: Giver det, vi sætter i værk, mening?
F.eks. giver det ikke mening, at vi komplicerer opgaver ved at dele dem ud mellem forskellige myndigheder, hvis de reelt kan udføres og skal udføres ét sted.
Som et konkret eksempel kan jeg nævne, at vi derfor nu vil samle administrationen af statens tilskud til vidensbaseret innovation og klyngerne ét sted.
For som det fremgår af lovforslaget, har de før været delt mellem to myndigheder.
Det handler altså om at sikre, at vi bruger pengene, hænderne og hovederne rigtigt der, hvor det giver mest værdi.
Det tager vi et skridt i retningen af nu, og derfor glæder jeg mig til den videre debat om lovforslaget.
Jeg vil i øvrigt gerne sige, at det arbejde, der har været lavet i Folketingets Erhvervsudvalg, ser vi meget positivt på, og vi glæder os til det videre arbejde med det.
Jeg synes faktisk, det er ret godt, at alle partier har fundet sammen om at lave konkrete forslag, som kan være med til at følge op på det her: Bruger vi pengene rigtigt?
Er hænderne og hovederne så at sige placeret de rigtige steder?
Det er rigtig godt arbejde, og jeg glæder mig til at følge op også på det arbejde.
Tak for ordet.
Katrine Robsøe (RV), 2024-11-19:
Tak for det.
Fra Radikale Venstres side deler vi regeringens ambition om at lette på administrationen i staten.
Rosa Lund (EL), 2024-11-19:
Vi er i Enhedslisten generelt optagede af, at det skal være nemt for borgerne at bo i det her samfund.
Og når man har et så stort statsapparat, som vi har, kan man godt risikere, at der er blevet vedtaget regler og pligter, som ikke nødvendigvis giver mening længere.
Derfor giver det også god mening, at ministrene gennemgår deres ressortområder og tjekker, om der er noget, der ikke længere er relevant.
Jeg er ordfører på en del områder og har derfor skullet forholde mig til flere af de her opgavebortfaldslister.
Generelt må jeg sige, at jeg ikke synes, at det klæder regeringen bare at sende en liste med en beslutning og så slet ikke inddrage Folketingets partier.
I andre ministerier har vi set eksempler på såkaldt opgavebortfald, som slet ikke har kunnet lade sig gøre, fordi opgaverne er forligsbelagte.
Men det betyder åbenbart ikke så meget for den her flertalsregering.
Jeg vil derfor gerne opfordre til, at man lige skruer ned for tempoet og rent faktisk debatterer de her ting med Folketingets partier, før man står her og skal lovbehandle det i Folketingssalen.
Vi har jo med det store arbejde med de administrative byrder, som vi har lavet i Erhvervsudvalget her i Folketinget, kunnet se, at vi rent faktisk godt kan samarbejde på tværs af Folketingets partier om lige præcis den her slags ting.
Når det så er sagt, vil jeg sige, at jeg synes, at det her lovforslag giver mening.
Der er en hel masse forskellige opgavebortfald, som jeg ikke lige kommer til at gennemgå enkeltvis; det synes jeg egentlig at mange andre ordførere har været inde på.
Men jeg har et enkelt nedslagspunkt, fordi jeg også er ligestillingsordfører.
I forhold til den rapport om køn i ledelse kan man sige, at det ikke er rapporteringskravet fra årsregnskabsloven, der er det vigtige her, men derimod det krav, der følger af selskabsloven, om opstilling af måltal og politikker for ligestilling.
Så vi er faktisk helt trygge ved, at bestemmelsen i årsregnskabsloven ophæves, for vi har jo, som ordføreren for Liberal Alliance sagde, lige behandlet et lovforslag, som implementerer EU-regler, som skal sikre ligestilling på det her område.
Nu er jeg ikke så EU-positiv som andre i den her sal, men jeg synes faktisk, at det er nogle fornuftige regler, som kommer fra EU her, og derfor giver det mening, at vi afskaffer ligestillingsreglerne i det her lovforslag, så man ikke dobbeltimplementerer eller overimplementerer, for det er der ingen grund til.
Enhedslisten kan støtte lovforslaget.
Helle Bonnesen (KF), 2024-11-19:
I denne uge har vi sådan nærmest temauge her i Folketingssalen med opgavebortfald på diverse ministerieområder, og nu er det så Erhvervsministeriet.
Her er der 11 grupperinger og opgavebortfald, som er præsenteret i L 72.
Der er en række gode initiativer med alt godt lige fra klynger og piratkopiering til rapportering af det underrepræsenterede køn.
Der går næsten ikke en uge, uden at vi diskuterer det sidstnævnte emne.
Det er jo lidt komisk, som det også er blevet nævnt før, at vi i sidste uge stod og talte om en forordning, hvor vi skal implementere noget kønsregistrering, og bagefter i den her sammenhæng fjerner noget andet.
Samlet set har der været gode, solide høringer af alle forslag, og der er også foretaget en række mindre justeringer.
Vi er godt klar over, at det gælder om at finde en god balance mellem besparelser, kvalitet og fokus på det rigtige og på det vigtige.
Så samlet set er Det Konservative Folkeparti tilfreds med de reguleringer, der er sket på baggrund af høringerne, og vi kommer også til at støtte forslaget.
Men når vi nu har hatten af, er det jo reelt sørgeligt, at vi når dertil, at vi skal have de her lovforslag.
I den her gruppe med mange erhvervsordførere, og også medlemmer af Erhvervsudvalget, har vi netop afsluttet et 1-årigt projekt, hvor vi startede med at identificere 179 unødvendige regler, og derefter reducerede vi dem til et lavere antal, som nu bliver gået efter i sømmene.
Det er jo sådan set godt.
Men det ville selvfølgelig have været meget bedre, hvis vi aldrig var nået dertil, og det er det her jo endnu et eksempel på.
Så lad os prøve fremover at bruge det her som en god morale for, at vi ikke skal overimplementere, og for, at vi skal tænke: Giver det her mening, også på den lange bane?
For det er lidt frem og tilbage, at vi først indfører noget og bagefter fjerner noget, men isoleret set er det her godt, og vi kommer til at støtte forslaget.
Karin Liltorp (M), 2024-11-19:
Tak for ordet.
Vi behandler i dag et vigtigt lovforslag, der tager et stort skridt hen imod en mere effektiv, tidssvarende og fokuseret erhvervsregulering.
Med L 72 gennemfører vi en række ændringer, der fjerner unødvendige opgaver og krav og letter byrderne hos erhvervslivet.
Hos Moderaterne arbejder vi vedvarende for en smartere stat og et erhvervsliv, der får lov at fokusere på vækst og udvikling frem for unødvendigt bureaukrati.
Dette lovforslag understøtter netop denne ambition.
For det første ophæves forbuddet mod kapitalejerlån.
Det giver virksomhederne større fleksibilitet og gør det muligt for kapitalejerne og ledelsen at disponere over selskabets midler på en måde, der matcher deres behov, selvfølgelig under ansvar, men med respekt for selskabets økonomiske stabilitet.
For det andet fjerner vi kravene om rapportering af kønsfordelingen i ledelsen.
Virksomhederne skal fortsat tage ansvar for diversiteten, men vi tror på, at dette kan ske uden unødvendige administrative byrder.
Endelig gennemføres der forenklinger i den finansielle regulering, bl.a. ved at afskaffe tilladelseskrav for finansielle rådgivere og reducere tekniske anmeldelseskrav i forsikringsbranchen.
Disse ændringer gør det lettere og billigere at drive virksomhed, uden at vi går på kompromis med tillid og sikkerhed.
Vi bevarer de krav, der er nødvendige for at sikre ansvarlighed og tillid, men vi fjerner de krav, der hæmmer vækst og ikke længere er relevante.
Og som en kommentar til Liberal Alliances ordfører håber jeg også, at ordføreren bemærker, at vi i forbindelse med den nye europapolitiske aftale, som vi indgik her i efteråret, og som Liberal Alliance også var med i, netop blev enige om, at vi for fremtiden skal kigge på en minimumsimplementering af lovgivningen, og det synes jeg helt sikkert er et skridt i den rigtige retning
Ved at reducere byrderne frigør vi ressourcer, som virksomhederne kan bruge på at skabe arbejdspladser, innovation og vækst.
Det er helt i tråd med Moderaternes vision om at skabe bedre rammevilkår for erhvervslivet og dermed styrke hele vores samfundsøkonomi.
Med dette forslag viser vi, at vi tager ansvar for at modernisere og effektivisere erhvervsreguleringen i Danmark.
Moderaterne bakker op om forslaget, og vi ser frem til at bidrage til dets videre behandling her i salen.
Tak for ordet.
Pernille Vermund (LA), 2024-11-19:
Tak for det.
Et lovforslag som det her burde vi jo have på dagsordenen minimum en gang om måneden, fra vi indleder folketingsåret i oktober, til vi slutter i slutningen af maj.
Det ville være godt for dansk erhvervsliv, hvis der var flere byrder, der blev lettet fra deres skuldre.
Det viser dansk erhvervsliv med al tydelighed, men det ser vi jo også ret tydeligt, når vi kigger på den seneste Draghirapport fra EU: Det her er et reelt problem, ikke bare hos os, men hos alle vores nabolande i EU.
Så tak for det.
Når det er sagt, er der jo noget bizart i, at man først overimplementerer, og at så står man og bryster sig af, at man fjerner overimplementering.
Der kunne vi måske godt være bedre til at vente med at implementere.
Man kunne jo overveje, om man skulle se på, hvordan vores nabolande implementerer EU-forordninger, EU-direktiver osv., før vi hiver dem til Danmark, lære af de gode erfaringer, men også af de dårlige, og så sørge for, at vi ikke trækker virksomhederne en gang rundt i manegen, som vi jo gør f.eks. i den her uge, hvor vi lige nu fjerner noget lovgivning, som vi i sidste uge erstattede med ny EU-lovgivning; jeg kan ikke engang huske, om det var en forordning eller et direktiv, som vi implementerede.
Men det er altså lovgivning, som virksomhederne for et par år siden skulle forholde sig til fra dansk side.
Nu kommer vi med ny lovgivning kort tid efter.
Så er det også lidt interessant at høre, at et parti som SF – jeg ved ikke, om SF's ordfører er gået nu, så det er måske lidt tarveligt, men det er jo et vilkår i Folketingssalen, at man kan få kommentarer om og blive kritiseret for det, man har sagt fra talerstolen – sådan bryster sig af, at der er dele af det her opgavebortfald, som man ikke vil acceptere, fordi det handler om kønsligestilling osv. Hvis man havde fulgt lidt med i timen, ville man jo også vide, at på det her område har vi netop førstebehandlet implementeringen af et direktiv eller en forordning, som skal pege i den her retning.
Så der er nok meget, vi her på Christiansborg kunne gøre bedre, men der er opbakning til opgavebortfald – og mere af det – så vi kan gøre det lettere både at etablere og drive virksomhed i Danmark.
Tak for ordet.
Mads Olsen (SF), 2024-11-19:
Vi står i dag med et lovforslag, der på overfladen handler om forenkling og modernisering af lovgivning på erhvervsområdet, hvilket SF i udgangspunktet godt kan stille sig positive over for.
Men bag de tekniske justeringer, gemmer der sig også politiske prioriteringer, som SF har svært ved at se sig selv i.
Det er ikke bare et skridt baglæns i forhold til ligestilling, det er en afmontering af en helt central del af ligestillingspolitikken her i Danmark, for vi ved, at kvinder er stærkt underrepræsenteret i mange bestyrelser og ledelseslag, og indberetningspligten har været et vigtigt værktøj til at sætte fokus på denne udfordring, skabe transparens og presse virksomhederne til at tage mere ansvar.
Ved at fjerne dette krav sendes et signal om, at det ikke længere er vigtigt at arbejde målrettet for en mere ligelig kønsfordeling, og det er SF lodret uenig i.
Man vil udvande et af de få lovfæstede redskaber til at fremme det underrepræsenterede køn på de danske ledelsesgange i en tid, hvor der er stigende fokus på at øge diversiteten og fremme en mere ligelig kønsrepræsentation i samfundet.
Det var en stor sejr for SF, at vi for 2 år siden fik lovgivning, som på det tidspunkt gjorde Danmark til foregangsland, når det kommer til at fremme en mere ligelig kønsfordeling i ledelsen.
Nu vil regeringen så knap et år efter indførelsen slække på reglerne igen.
Det synes vi ikke giver mening.
Derudover foreslås det at lempe reglerne for kapitalejerlån, hvilket åbner for øget risiko for misbrug og økonomisk spekulation.
Reglerne om kapitalejerlån blev oprindelig strammet op for at sikre en ansvarlig økonomisk adfærd i virksomhederne.
At lempe disse regler uden en tilstrækkelig begrundelse eller garantier for ansvarlighed mener vi er uansvarligt.
Vi vil gerne være tydelige: SF har intet imod at drøfte opgavebortfald og administrative lettelser, men det hører ikke hjemme i samme lovforslag som ændringer, der har så markante konsekvenser for ligestilling og økonomisk ansvarlighed.
Derudover handler lovforslaget også om opgavebortfald i staten.
Det er en del af regeringens finanslovsforslag for 2025.
SF ser i udgangspunktet positivt på at ændre antallet af årsværk i statens administration, men vi vil ikke forholde os til dette i Folketingssalen, mens vi stadig væk forhandler finanslov.
Derfor ønsker SF at få lovforslaget opdelt i to dele: en del, der handler om opgavebortfald og administrative justeringer, som vi kan tage stilling til, efter en finanslovsaftale er indgået, og en anden del, der adresserer de politiske principielle ændringer som indberetningspligten for kønsfordeling og reglerne for kapitalejerlån.
Det håber jeg ministeren vil imødekomme, og vi ser frem til at drøfte dette i Erhvervsudvalget.
SF er ikke imod at skabe mere enkel lovgivning, men vi går ikke på kompromis med ligestilling og økonomisk ansvarlighed.
Derfor kan vi ikke støtte lovforslaget, som det foreligger.
Tak for ordet.
Kim Edberg Andersen (DD), 2024-11-19:
Altså, man bliver jo nødt til at gribe muligheden, når nu det er en flertalsregering og man ligesom kan sige: Nu har vi muligheden.
Så ordføreren skal være så hjertens velkommen, og så kommer vi med et bud på helt konkrete steder.
Så forventer Danmarksdemokraterne selvfølgelig til gengæld, at ordføreren får det igennem i regeringen, så vi rent faktisk gør noget.
For hvis Moderaterne faktisk vil mindske antallet af offentligt ansatte, fordi vi overimplementerer, så skal vi nok komme med muligheden, og så har Moderaterne jo den fordel, at de er en del af flertallet, og så bliver det vel implementeret.
Jeg tror bare desværre, at det er snak fra Moderaternes side.
Karin Liltorp (M), 2024-11-19:
Jeg vil da takke for invitationen, for vi er meget interesserede i at se på, hvordan vi kan lette bureaukratiet.
Jeg tror bare, at vi er meget optagede af, at det bliver sådan konkret og ikke bliver i forhold til en ønsketænkning om, at der må sidde en masse derude og lave en masse overflødigt arbejde.
Så jeg glæder mig til kaffen.
Kim Edberg Andersen (DD), 2024-11-19:
Jeg kan godt forstå, at Moderaterne bliver forvirrede, når man lever i den her boble, hvor den eneste måde at løse et problem på er ved at få en endnu større totalmængde af ansatte i det offentlige, for vi har simpelt hen tænkt os at skære et andet sted.
Så jeg kan godt se, at det bliver forvirrende, at vi vil ansætte nogle til at tjekke, hvordan der er nogle, der bryder reglerne, som er tudetossede, og har gjort det i årtier.
Men hvis vi nu ansætter en her og fjerner to der, er Danmarksdemokraterne i mål.
Hvis ordføreren gerne vil have en liste med det, inviterer jeg ordføreren over på kaffe, og så kommer vi simpelt hen med en hel liste til ordføreren over, hvor vi kan finde offentligt ansatte steder, hvor man muligvis kunne gøre det på en anden måde.
Så det skal ordføreren være velkommen til.
Karin Liltorp (M), 2024-11-19:
Tak for ordet.
Vi står i dag med et vigtigt lovforslag, der tager konkrete skridt til at styrke iværksættermiljøet i Danmark.
Som erhvervsnation er vi afhængige af, at iværksættere tør tænke stort, investere deres tid og kræfter og skabe morgendagens virksomheder.
Moderaterne har en klar ambition: Danmark skal være et iværksætterland i verdensklasse.
Det betyder, at vi skal fjerne unødige barrierer, åbne op for nye muligheder og samtidig sikre balancen mellem ansvar og vækst.
For det første fjerner vi forbuddet mod, at anpartsselskaber kan udbyde ejerandele til offentligheden.
Det åbner op for equity crowdfunding, og jeg har det jo ligesom Danmarksdemokraternes ordfører, altså at det er en uvane at bruge engelske udtryk, men den mundrette danske oversættelse, jeg er kommet frem til, er aktie- og menneskemængdefinansiering, og den kan man overveje om man hellere vil benytte.
Det er en ny måde at rejse kapital på, hvor mange små investorer kan gå sammen om at støtte en virksomhed.
Denne mulighed gør det lettere for iværksættere at skaffe finansiering til deres idéer, uanset om det handler om at udvikle fremtidens teknologier eller give en lokal købmand en ny start.
Vi ved, at små investorer ofte er mere risikovillige, og at det netop kan være den forskel, der får en virksomhed til at blomstre.
For det andet foreslås det at halvere kapitalkravet for at stifte et anpartsselskab fra 40.000 kr. til 20.000 kr.
Det betyder, at flere får råd til at tage springet som iværksætter.
Samtidig fastholder vi et vist krav, så der stadig er en balance mellem ansvarlighed og tilgængelighed.
Disse to ændringer vil gøre det lettere for iværksættere at komme i gang og styrke deres muligheder for at vokse.
De bidrager også til at skabe et mere dynamisk erhvervsliv, hvor både nye og eksisterende virksomheder får bedre betingelser for succes.
Hos Moderaterne tror vi på, at iværksættere er en af de vigtigste drivkræfter for innovation og vækst.
Derfor arbejder vi målrettet for at skabe de bedst mulige vilkår for dem.
Med L 71 viser vi, at vi tager iværksætternes udfordringer alvorligt.
Vi fjerner barrierer, vi giver flere muligheder for at starte virksomhed og sikrer, at de kan få den kapital, de har brug for for at vokse.
Moderaterne bakker derfor fuldt ud op om forslaget, og vi ser frem til at arbejde videre med at styrke iværksætternes vilkår i Danmark.
Tak for ordet.